Jesper Langballe (DF), 2010-05-25:
Vi kan ikke støtte det socialdemokratiske beslutningsforslag, for det løser ingen problemer.
Men det peger på et problem, som er ubestrideligt, og som regeringen og globaliseringsforligskredsen da også er opmærksomme på, nemlig uddannelsesinstitutioners brug af agenter til hvervning af udenlandske studerende.
Der havde vist sig et skandaløst stort antal misbrug, hvor agenter havde hvervet udenlandske studerende under falske forudsætninger og lovet dem guld og grønne skove, hvis de kom til Danmark og tog en uddannelse.
Så viste det sig ret ofte, at de pågældende studenter end ikke havde sproglige forudsætninger for at gennemføre uddannelsesforløbet – ja, i enkelte tilfælde har man ifølge Undervisningsministeriets tilsynsråd oplevet, at agenter har hjulpet med at forfalske de studerendes papirer, formentlig for at de kunne komme ind i landet og ulovligt søge arbejde.
Det er uværdigt; det er til skade for landet, som får ukvalificerede udlændinge trukket hertil, og det er fuldstændig urimeligt over for de uddannelsessøgende, der er kommet hertil i god tro, men reelt er blevet snydt.
Siden har sagen jo været genstand for yderligere politisk drøftelse, og ministerierne har gjort en indsats for at komme problemet til livs.
I 2008 blev der gennemført et tilsyn med udvalgte institutioners udbud til udenlandske studerende.
Der blev, som vi har hørt, af globaliseringsmidlerne i 2009 afsat 10 mio. kr. til en servicepakke, der skal øge sikkerheden, og ministeriet forbereder, som vi også hørte, en code of conduct med retningslinjer for brug af agenter, også for at sikre ensartede kriterier for optaget.
Spørgsmålet er bare, om det er nok.
I betragtning af at agentbureauerne tjener mellem 6.400 og 10.000 kr. pr. studerende, de hverver, så er fristelsen til misbrug jo hele tiden til stede.
Derfor var det utrolig glædeligt at høre ministeren slå fast, at kontrol er nødvendigt, ikke bare formanende pegefingre.
Ministeriets tilsynsrapport taler stadig om institutioner, der har urimelig stort frafald af udenlandske elever.
Vejledningen af institutionerne bør efter vores mening følges op af en kontrol, hvor deres indrapportering af frafaldet bliver ledsaget af oplysninger om, hvilke agentbureauer der har hvervet de frafaldne studerende, sådan at man kan få udelukket de brodne kar fra at drive agentvirksomhed.
Det vil altså sige en sortliste i stedet for den af Socialdemokraterne foreslåede positivliste.
Det drejer sig jo ikke om at rose nogen, det drejer sig om at udelukke nogen.
Måske ville det allermest effektive være et bødeansvar for uddannelsesinstitutioner, der har stort frafald på grund af brugen af underlødige agenter.
Jeg tror i og for sig, at det, jeg siger her, ligger meget i nærheden af det, ministeren sagde om et lukket forum, hvor man kunne få spottet de folk ud.
Det fremgår af tilsynsrapporten, at undervisningsinstitutionerne ikke selv i alle tilfælde har ført samtaler med den udlænding, der har påbegyndt en uddannelse.
Det finder vi yderst kritisabelt.
Sådan nogle samtaler bør være et ufravigeligt krav, og agenten bør have pligt til på forhånd at oplyse den uddannelsessøgende om, at han eller hun skal igennem det nåleøje, når vedkommende kommer til Danmark.
Det er tiltag, som vi kunne bede ministeren om at overveje.
Når vi alligevel – trods det her sagte – ikke kan stemme for beslutningsforslaget om at oprette statslige uddannelseskontorer i en række lande til sikring af rekrutteringskvaliteten, så hænger det især sammen med, at det næppe vil have nogen som helst effekt.
Brugen af agenter med kendskab til den enkelte institution og de uddannelses- og dermed jobmuligheder, den åbner for, vil jo alligevel fortsat være en nødvendighed.
Principielt og praktisk bør det være uddannelsesinstitutionerne selv, der rekrutterer elever.
Så kan man føje til, at de udenlandske forsøg med statslige kontorer, som forslaget henviser til – især i Holland – slet ikke har kunnet måle nogen effekt på gennemførelselsfrekvensen.
Desuden er de kontorer bebyrdet med andre opgaver af kulturmæssig og erhvervsmæssig art.